महिला बास्केटबलको उद्घाटन खेलमा आर्मी विजयी
नवौं राष्ट्रिय खेलकुद प्रतियोगिता–२०७९ अन्तर्गत तनहुँको दमौलीमा भएको महिला बास्केटबल प्रतियोगिताको उद्घाटन खेलमा नेपाल आर्मीको टिम विजयी भएको छ । मधेस प्रदेश र नेपाल आर्मीबीच भएको उद्घाटन खेलमा ७१–१३ ले आर्मी विजयी भएको हो । 
तनहुँ — नवौं राष्ट्रिय खेलकुद प्रतियोगिता–२०७९ अन्तर्गत तनहुँको दमौलीमा भएको महिला बास्केटबल प्रतियोगिताको उद्घाटन खेलमा नेपाल आर्मीको टिम विजयी भएको छ । मधेस प्रदेश र नेपाल आर्मीबीच भएको उद्घाटन खेलमा ७१–१३ ले आर्मी विजयी भएको हो । प्रतियोगिताको पहिलो क्वार्टरमा आर्मीले २२–०, दोश्रो क्वाटरमा आर्मीले २२–६, तेश्रो क्वाटरमा आर्मीले १४–४ र चौथो क्वाटरमा आर्मीले १३–३ अंकले मधेस प्रदेशलाई पराजित गरेको नेपाल बास्केटबल संघका केन्द्रीय सचिव फणिन्द्रमान श्रेष्ठले बताए । उनका अनुसार प्रतियोगितामा नेपाल आर्मीकी जर्सी नं. ३ की रोशनी श्रेष्ठले सबै भन्दा बढी अंक २१ जोड्न सफल भएकी थिइन ।नवौं राष्ट्रिय खेलकुद प्रतियोगिता अन्तर्गतका ३६ खेलमध्ये महिला वास्केटबल प्रतियोगिता तनहुँमा गरिएको हो । प्रतियोगितामा आउने खेलाडी, प्रशिक्षक, व्यवस्थापक तथा दर्शकहरुलाई विभिन्न जातजातिका झाँकी र निर्मल माध्यमिक विद्यालयका छात्राहरुले तनहुँकै प्रचलित कौरा नृत्यबाट स्वागत गरेका थिए । प्रतियोगितका लागि फुलकोर्ट (पाँच खेलाडी) र थ्री वाइ थ्री (तीन खेलाडी)का लागि छुट्टाछुट्टै समूह विभाजन गरिएको छ । पाँच खेलाडी खेल्नेतर्फ समूह ‘ए’मा नेपाल आर्मी, सुदूरपश्चिम प्रदेश र मधेस प्रदेश रहेका छन् भने समूह ‘बी’मा बागमती प्रदेश, गण्डकी प्रदेश र प्रदेश नं १ रहेको बताइएको छ ।तीन खेलाडी खेल्नेतर्फ समूह ‘ए’ मा मधेस प्रदेश, वाग्मती प्रदेश, लुम्बिनी प्रदेश र नेपाल आर्मी छन् भने समूह ‘बी’ मा प्रदेश नं १, सशस्त्र प्रहरी, गण्डकी प्रदेश र सुदूरपश्चिम प्रदेश छन् । आगामी कात्तिक ३ गतेसम्म सञ्चालन हुने प्रतियोगितामा शनिबारबाट दैनिक ६ वटा खेल सञ्चालन गर्ने तयारी गरिएको छ । फुलकोटतर्फ दैनिक दुई र थ्री बाई थ्रीतर्फ दैनिक चार खेल सञ्चालन गरिने भएको छ । प्रतियोगिताका लागि खेलाडी, अफिसियलसहित १५६ जना सहभागी भएका छन् ।